Дунейм щыхъыбархэр
Накъыгъэ мазэм и пэщIэдзэм хиубыдэ махуэшхуэхэм я саулыкъукIэ цIыхухэм махуипщIкIэ зэкIэлъыкIуэу загъэпсэхунущ. Апхуэдэ Унафэм Iэ щIидзащ УФ-м и Президент Путин Владимир.
2021 гъэм накъыгъэм и 1 - 3-хэмрэ (Гъатхэмрэ Лэжьыгъэмрэ я махуэр) накъыгъэм и 8 - 10-хэмрэт (ТекIуэныгъэ Иным и махуэр) зыгъэпсэхугъуэу яубзыхуауэ щытар, ауэ къэралым коронавирусым земыгъэубгъуным хуэгъэзауэ щызэфIагъэкI лэжьыгъэхэр нэхъри щIагъэбыдэн мурадкIэ мыпхуэдэ Iуэху къыхалъхьащ. Ар зи жэрдэмыр «Роспотребнадзор»-м и унафэщI Поповэ Аннэщ. Накъыгъэм и 1-м къыщыщIэдзауэ и 10-ри къыхиубыдэу мылэжьэгъуэ махуэхэу гъэувыным теухуауэ абы зыхуигъэзащ къэралым и Президентым.
НэхъапэIуэкIэ Поповэр ечэнджэщащ УФ-м и Правительствэм и УнафэщIым и къуэдзэ Голиковэ Татьянэрэ и лэжьэгъухэмрэ, щIэныгъэлIхэмрэ дохутырхэмрэ. Поповэм зэрыжиIамкIэ, апхуэдиз махуэкIэ зэкIэлъыкIуэу цIыхухэр дэгъэсыным Iэмал къитынущ эпидемиологие щытыкIэр егъэфIэкIуэнымкIэ, цIыхухэм я узыншагъэр гъэбыдэнынымкIэ. Путин Владимир абы арэзы дэхъуащ икIи цIыхухэр къыхуриджащ дохутырхэм, щIэныгъэлIхэм я чэнджэщхэм едэIуэну, узыфэм зэрызыщахъумэным яужь итыну.
«2021 гъэм накъыгъэм и 4 - 7 махуэхэр мылэжьэгъуэу гъэувын, цIыхухэм я улахуэхэри яхуэхъумауэ», - щыжеIэ Указым. Властым и органхэмрэ IуэхущIапIэхэмрэ я унафэщIхэмрэ а Указ дыдэмкIэ яхуигъэуващ а махуэхэм я IэнатIэхэм пэрымытыну мыхъунухэр яубзыхуну, абыхэм я лэжьыгъэр зэтрахуэну.
Нобэ
♦Лэжьыгъэр хъумэным и дунейпсо махуэщ. ООН-м къызэрыхилъхьам ипкъ иткIэ 2003 гъэ лъандэрэ ягъэлъапIэ.
♦Химие шынагъуэншагъэм и махуэщ
♦УФ-м и медицинэ дэIэпыкъуэгъу псынщIэм и лэжьакIуэхэм я махуэщ
♦1563 гъэм Москва лэжьэн щыщIидзащ япэ типографием, Фёдоров Иванрэ Мстиславец Пётррэ ящIам. Ахэращ тезыдзар япэ тхылъыр.
♦1914 гъэм США-м щатащ пэш кIуэцIым зыхуей хуабагъ-щIыIагъ езыгъэIыгъ кондиционер къызэрагупсысам щыхьэт техъуэ тхылъ.
♦1908 гъэм эсперанто бзэм и дунейпсо зэгухьэныгъэр къызэрагъэпэщащ.
♦1920 гъэм Азербайджан ССР-р къызэрагъэпэщащ.
♦1925 гъэм РСФСР-м и ЦIыхубэ комиссархэм я советым къыдигъэкIащ «Къалэдэсым и цIэ-унэцIэр, и адэцIэр зэрыт и тхылъым ар щыпсэу щIыпIэри къыщыгъэлъэгъуэным теухуауэ» унафэр.
♦1945 гъэм Дзэ Плъыжьым и дзэхэм Рейхстагым ебгъэрыкIуэн щIадзащ.
♦1955 гъэм Ленинград къыщызэрагъэпэщащ офицерхэр щрагъаджэ, Суворовым и цIэр зезыхьэ еджапIэр.
♦1967 гъэм американ боксёр Клей Кассиус (Али Мухаммед) зэпеуэхэм хэтыну хуимыту унафэ къащтащ, абы США-м и дзэм къулыкъу щищIэн зэримыдэм къыхэкIыу.
♦1990 гъэм иужьрей дыдэу Совет Союзым и маршал цIэр ятащ икIи хуагъэфэщат Язов Дмитрий, а лъэхъэнэм ирихьэлIэу СССР-м зыхъумэжынымкIэ и министру щытам. Ар яхэтащ ГКЧП-р 1991 гъэм къызэзыгъэпэщахэм.
♦2001 гъэм космонавтхэм ящIыгъуу япэ дыдэу хьэршым кIуащ турист. «Союз ТМ-32» кхъухьым ису абы щыгъуэ лъэтащ космонавтхэу Батурин Юрий, Мусабаев Талгат, США-м щыщ мел­уанырыбжэ Тито Деннис сымэ. Ахэр дунейпсо хьэрш станцым махуихкIэ щыIащ, касмонавтхэм щIэныгъэ къэхутэныгъэхэр ирагъэкIуэкIыу, Деннис илъагъухэм сурэт, видео трихыу, и гъусэхэм «яхуэпщафIэу».
♦1874 гъэм къалъхуащ Хэку зауэшхуэм быни 9, зы нысэ, къуэрылъху-пхъурылъхуу 3 зыгъэкIуа шапсыгъ анэ Щхьэлахъуэ Чэбэхъан. Абыхэм ящыщу къэзыгъэзэжа имылъагъуу дунейм ехыжащ ар.
♦1902 гъэм къалъхуащ шэрджэс тхакIуэ ДыщэкI Мухьэмэд.
♦1924 гъэм къалъхуащ Литвам щыщ совет актёр, режиссёр, СССР-м и цIыхубэ артист Банионис Донатас.
♦1937 гъэм къалъхуащ Иракым и президенту илъэс 24-кIэ щыта Хъусен Саддам.
♦1974 гъэм къалъхуащ Испанием и актрисэ цIэрыIуэ, а къэралым щыщу «Оскар» саугъэтыр япэу зыхуагъэфэща Крус Пенелопэ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 18 - 19, жэщым градуси 10 - 11 щыхъунущ.
Зыгъэхьэзырар ЖЬЭКIЭМЫХЪУ Маринэщ.
